1. ปัจจัยความเสี่ยง

บริษัทฯ ให้ความสำคัญต่อการพัฒนาระบบการบริหารความเสี่ยงอย่างต่อเนื่อง
จากการบริหารความเสี่ยงในระดับองค์กร (Corporate Risk Management)
สู่การบริหารความเสี่ยงของระดับปฏิบัติการ (Functional Risk Management)
ตามนโยบายบริหารความเสี่ยงของบริษัทฯ
ที่มีวัตถุประสงค์เพื่อให้เกิดการบริหารความเสี่ยงอย่างเป็นระบบและครอบคลุมทั่วทั้งองค์กร
ผู้บริหารของบริษัทฯ ตระหนักถึงความสำคัญในการประเมินและบริหารจัดการความเสี่ยงที่อาจเกิดขึ้น
จึงกำหนดให้มีหน่วยงานบริหารความเสี่ยงเป็นผู้ถ่ายทอดนโยบายการบริหารความเสี่ยงจากผู้บริหารระดับสูงสู่ระดับปฏิบัติการ
โดยรวบรวมและติดตามการวิเคราะห์ความเสี่ยงจากทุกสายงานทั่วทั้งองค์กร
รวมถึงกำหนดผู้รับผิดชอบในการบริหารจัดการความเสี่ยงแต่ละประเภทอย่างชัดเจน
และนำเสนอผลการดำเนินงานด้านการบริหารความเสี่ยงต่อคณะกรรมการบริหารความเสี่ยงอย่างสม่ำเสมอ
ในปี 2551 ที่ผ่านมา บริษัทฯได้ปรับปรุงระบบการวิเคราะห์ความเสี่ยงให้ชัดเจนมากยิ่งขึ้น
โดยแยกความเสี่ยงตามปัจจัยทั้งภายในและภายนอกองค์กร
รวมถึงการวิเคราะห์ปัจจัยที่ทำให้เกิดความเสี่ยงอย่างแท้จริง (Root cause analysis)
เพื่อให้การบริหารจัดการความเสี่ยงเป็นไปอย่างมีประสิทธิภาพยิ่งขึ้น
ปัจจัยความเสี่ยงที่สำคัญของบริษัทฯ มีดังนี้

1. ความเสี่ยงด้านราคาวัตถุดิบและผลิตภัณฑ์เพื่อจำหน่าย

น้ำมันดิบซึ่งเป็นวัตถุดิบหลักที่ใช้ในการผลิตในกระบวนการกลั่นมีความผันผวนด้านราคาอย่างมาก
จากราคาน้ำมันดิบดูไบสูงสุดที่ 140 เหรียญต่อบาเรลในช่วงไตรมาส 2 ของปีที่ผ่านมา
ได้เปลี่ยนแปลงลดลงอย่างมากในช่วงไตรมาสที่ 3 และ 4
ตลอดจนผลกระทบจากปัญหาเศรษฐกิจของสหรัฐทำให้เกิดความเปลี่ยนแปลงอย่างรุนแรงของราคาผลิตภัณฑ์
ความผันผวนของราคาน้ำมันดิบอย่างมากในลักษณะดังกล่าว ทำให้บริษัทฯ
เกิดความเสี่ยงด้านการประมาณการราคาวัตถุดิบและสินค้าเพื่อจำหน่าย
รวมถึงการบริหารจัดการสินค้าคงเหลือ
ซึ่งส่งผลต่อสถานะทางการเงินและผลประกอบการของบริษัทฯ อย่างมีนัยสำคัญ

แนวทางลดความเสี่ยง : บริษัทฯ
มีนโยบายลดต้นทุนการซื้อน้ำมันดิบโดยร่วมมือกับกลุ่มบริษัทในเครือปตท.ในการซื้อน้ำมันดิบร่วมกัน
เพื่อลดต้นทุนด้านการขนส่งและเพื่อเพิ่มอำนาจการต่อรอง
อย่างไรก็ตามเนื่องจากราคาน้ำมันดิบและน้ำมันสำเร็จรูปมีความผันผวนอย่างมาก
เพื่อป้องกันและลดผลกระทบที่อาจเกิดขึ้น
บริษัทฯได้จัดตั้งคณะกรรมการบริหารความเสี่ยงด้านส่วนต่างราคาน้ำมัน
เพื่อทำหน้าที่ติดตามและวิเคราะห์สถานการณ์ตลาดน้ำมันอย่างใกล้ชิด
เพื่อลดผลกระทบต่อกิจการจากความผันผวนดังกล่าว
โดยใช้เครื่องมือการบริหารความเสี่ยงที่มีอยู่ในตลาด เช่น
การบริหารจัดการด้านส่วนต่างราคาน้ำมันและราคาผลิตภัณฑ์
การซื้อน้ำมันดิบและการขายผลิตภัณฑ์น้ำมันสำเร็จรูปล่วงหน้า
รวมทั้งมีการบริหารจัดการสินค้าคงคลังให้อยู่ในระดับที่เหมาะสม

2. ความเสี่ยงจากการขัดแย้งทางผลประโยชน์ของผู้ถือหุ้นรายใหญ่

เนื่องจากบริษัท ปตท. จำกัด (มหาชน) เป็นผู้ถือหุ้นรายใหญ่ของบริษัทฯ ในสัดส่วนร้อยละ
36.77โดยปตท. และบริษัทในกลุ่ม ปตท. เป็นผู้ประกอบธุรกิจด้านการกลั่นน้ำมัน
ผลิตและจำหน่ายผลิตภัณฑ์ปิโตรเลียมและปิโตรเคมี ซึ่งเป็นอุตสาหกรรมเดียวกับบริษัทฯ
การดำเนินธุรกิจของบริษัทฯ จึงอาจเกิดความขัดแย้งทางผลประโยชน์กับบริษัทในกลุ่ม ปตท.
ซึ่งอาจส่งผลกระทบต่อการบริหารจัดการผลประโยชน์สูงสุดของบริษัทฯ

แนวทางลดความเสี่ยง : บริษัทฯ ได้กำหนดแนวทางการป้องกันความขัดแย้งทางผลประโยชน์
โดยคำนึงถึงผู้ที่มีส่วนได้ส่วนเสียโดยรวม เน้นความโปร่งใสและสามารถตรวจสอบได้
ในกรณีที่มีรายการระหว่างกันเกิดขึ้น บริษัทฯ
มีนโยบายที่ชัดเจนในการพิจารณาความขัดแย้งของผลประโยชน์อย่างรอบคอบด้วยความซื่อสัตย์สุจริต
มีเหตุผลและเป็นอิสระโดยผ่านการพิจารณาจากคณะกรรมการตรวจสอบ
และปฏิบัติตามขั้นตอนของสำนักงาน กลต. และตลาดหลักทรัพย์ฯ อย่างเคร่งครัด โดยบริษัทฯ
กำหนดให้การทำรายการที่เกี่ยวโยงกันซึ่ง
เข้าข่ายต้องขอความเห็นชอบจากผู้ถือหุ้น จะต้องมีคะแนนเสียงไม่ต่ำกว่าสามในสี่
ของผู้มีสิทธิออกเสียงลงคะแนนโดยไม่นับส่วนของผู้ถือหุ้นที่มีส่วนได้เสีย

3. ความเสี่ยงด้านอัตราแลกเปลี่ยน

เนื่องจากบริษัทฯ ซื้อวัตถุดิบส่วนใหญ่จากต่างประเทศ โดยอ้างอิงเงินสกุลเหรียญสหรัฐเป็นหลัก
ดังนั้นบริษัทฯ อาจมีความเสี่ยงจากการเปลี่ยนแปลงของอัตราแลกเปลี่ยน
ซึ่งเกิดจากการแปลงค่าของรายได้จากการขายผลิตภัณฑ์ในรูปของเงินสกุลเหรียญสหรัฐกลับมาเป็นสกุลเงินบาท
ทั้งนี้ความเสี่ยงดังกล่าวจะเกิดขึ้นเมื่อเงินสกุลเหรียญสหรัฐอ่อนค่าลงเมื่อเปรียบเทียบกับเงินบาท
รายได้ในรูปของเงินบาทที่บริษัทฯได้รับจึงน้อยลง ในทางกลับกันบริษัทฯ
อาจต้องจ่ายเงินในการซื้อวัตถุดิบจากต่างประเทศมากกว่าที่คาดการณ์ไว้หากเงินสกุลเหรียญสหรัฐแข็งค่าขึ้น

สำหรับความเสี่ยงจากภาระเงินกู้ต่างประเทศจำนวน 250 ล้านเหรียญสหรัฐ
ซึ่งเป็นเงินกู้ระยะยาวถึงกำหนดชำระในปี 2560 ในระหว่างที่เงินกู้ยังไม่ถึงกำหนดชำระ
อาจมีความเสี่ยงจากความผันผวนของอัตราแลกเปลี่ยน
ซึ่งเป็นการบันทึกกำไรหรือขาดทุนที่เกิดจากการแปลงค่าหนี้สินสกุลต่างประเทศเป็นเงินบาท
(Translation Cost) ซึ่งไม่มีผลกระทบต่อกระแสเงินสดของบริษัทฯ

แนวทางลดความเสี่ยง : บริษัทฯ บริหารจัดการความเสี่ยงจากอัตราแลกเปลี่ยน
โดยใช้วิธีบริหารกระแสเงินสดรับและจ่ายสำหรับเงินสกุลต่างประเทศให้มีความสมดุล
ทั้งนี้จากการทำธุรกรรมปกติของบริษัทฯ ทั้งรายได้และรายจ่ายซื้อวัตถุดิบเป็นเงินสกุลเหรียญสหรัฐ
จึงเป็นการลดความเสี่ยงได้ส่วนหนึ่ง อีกทั้งบริษัทฯ
ได้ซื้อขายเงินตราต่างประเทศล่วงหน้าและใช้เครื่องมือทางการเงินอื่นที่เหมาะสมเพื่อลดความเสี่ยงดังกล่าว

4. ความเสี่ยงด้านการบริหารจัดการน้ำ

ปัจจุบันบริษัทฯ ใช้น้ำสำหรับกระบวนการผลิตจาก 3 แหล่งในจังหวัดระยอง คือ
อ่างเก็บน้ำหนองปลาไหล อ่างเก็บน้ำดอกกรายและอ่างเก็บน้ำคลองใหญ่ หากโครงการลงทุนต่างๆ
ของบริษัทฯ แล้วเสร็จ ทำให้ความต้องการใช้น้ำของบริษัทฯ เพิ่มขึ้นสูงขึ้น
ประกอบกับความต้องการใช้น้ำที่ขยายตัวอย่างต่อเนื่องตามประชากรที่เพิ่มขึ้นและการขยายตัวทางเศรษฐกิจเป็นปัจจัยที่ทำให้ความต้องการใช้น้ำเพิ่มขึ้น
ในขณะที่ปริมาณน้ำมีอยู่อย่างจำกัด ดังนั้นบริษัทฯ
จึงอาจมีความเสี่ยงด้านการขาดแคลนน้ำสำหรับใช้ในกระบวนการผลิต

แนวทางลดความเสี่ยง : บริษัทฯ ได้ปริมาณน้ำเพิ่มเติมจากกรมชลประทาน จากเดิม 52,000
ลูกบาศก์เมตรต่อวันเป็น 70,000 ลูกบาศก์เมตรต่อวัน
ทำให้ลดความเสี่ยงจากการขาดแคลนน้ำที่อาจจะเกิดจากความต้องการใช้น้ำที่มากขึ้นในอนาคต
นอกจากนี้บริษัทฯ
อยู่ในระหว่างการดำเนินการศึกษาความเป็นไปได้ในการนำน้ำจากแหล่งน้ำเพิ่มขึ้นอีก 1 แหล่ง
เพื่อลดความเสี่ยงจากการขาดแคลนน้ำอีกระดับหนึ่ง

5. ความเสี่ยงด้านกฎระเบียบข้อบังคับ

บริษัทฯ ให้ความสำคัญต่อการปฏิบัติตามกฎหมายและกฎระเบียบข้อบังคับต่างๆ
ที่เกี่ยวข้องกับสิ่งแวดล้อมทั้งในประเทศและต่างประเทศ อย่างไรก็ตาม
จากการที่สหภาพยุโรปได้ออกกฎระเบียบเพื่อควบคุมการใช้สารเคมี
รวมถึงสินค้าที่มีสารเคมีเป็นส่วนประกอบที่ได้กำหนดขึ้นโดยคณะกรรมาธิการสหภาพยุโรป หรือ
REACH (Registration Evaluation and Authorization of Chemicals)
โดยมีวัตถุประสงค์ เพื่อรักษาสุขอนามัยและสิ่งแวดล้อม
โดยผู้นำสินค้าเข้าไปจำหน่ายในสหภาพยุโรปมีหน้าที่ต้องปฏิบัติตามระเบียบของ REACH ดังนั้น
บริษัทฯ อาจมีความเสี่ยงด้านต้นทุนหรือมีค่าใช้จ่ายที่เพิ่มสูงขึ้น หรืออาจทำให้บริษัทฯ
ไม่สามารถขายผลิตภัณฑ์ปิโตรเคมีบางชนิดที่มีสารเคมีที่ถูกควบคุมในกลุ่มสหภาพยุโรปได้

แนวทางลดความเสี่ยง : บริษัทฯ ผ่านขั้นตอนการขึ้นทะเบียนล่วงหน้าสำหรับสารเคมีหลักๆ
ที่ส่งไปจำหน่ายในยุโรปผ่านตัวแทน (Only Representative)
ที่ดำเนินการจดทะเบียนสารเคมีตามระเบียบของ REACH ทำให้บริษัทฯ
สามารถส่งผลิตภัณฑ์ที่มีสารเคมีที่มีการควบคุมไปขายในกลุ่มประเทศในทวีปยุโรปได้